እርግጥ ብራስልስ ውስጥ ለኬንያው ባለሙያ ትችት ዋጋ ለመስጠት የሚፈልግ የለም። አንድ የአውሮፓው ኮሚሢዮን ቃል-አቀባይ የሰጠው ምላሽ በጥሩ ሁኔታ የሚራመድ የልማት ዕርዳታ ተቀባዮቹን አገሮች ሊጠቅም፤ ከዚያም አልፎ በጎ አስተዳደርን ሊያስከትልና ሙስናም ሊያስወግድም ይችላል የሚል ነው። እዚህ ላይ እርግጥ ቃልና ተግባር አንድ ሆነው አይገኙም። በኢንዱስትሪ ልማት የበለጸጉት መንግሥታት በጎ አስተዳደርንና የሙስናን መወገድ የዕርዳታ ቅድመ-ግዴታ አድርገው ማስቀመጣችው ባይቀርም ይህ ገቢር የሆነበት ጊዜ እጅግ ጥቂት ነው። ዛሬ በአፍሪቃ አንዳንዶቹ አብዛኛውን የልማት ዕርዳታ የሚቀበሉት አገሮች ለዴሞክራሲና ለበጎ አስተዳደር ባዕድ የሆኑ፤ ሰብዓዊ መብቶችን በመጣስ የሚወቀሱ መሆናቸው የተሰወረ ነገር አይደለም።
